የፈረንሣይ ድንበር የለሽ የጋዜጠኞች መብት ተሟጋች መንግሥት የፕሬስ ነፃነትን እንዲያከብር ጥሪ አቀረበ
የፈረንሣይ ድንበር የለሽ የጋዜጠኞች መብት ተሟጋች ድርጅት (Reporters Without Borders) ሰኞ ሐምሌ 15 ቀን 2011 ዓ.ም. ባወጣው መግለጫ፣ በኢትዮጵያ በፕሬስ ነፃነት ላይ የሚፈጸሙ ጥሰቶች እንደሚያሳስቡት አስታወቀ፡፡ በቅርቡ በመከላከያ ሠራዊት ጄኔራል በአንድ ጋዜጠኛ ላይ የተደረገው ማስፈራሪያ፣ የበርካታ ጋዜጠኞች እስራትና የኢንተርኔት መዘጋት ኢትዮጵያ ከአንድ ዓመት በላይ ላሳየችው ታላቅ ግስጋሴ መሰናክል እንደሚሆን ሥጋቱን ገልጿል፡፡የድርጅቱ የአፍሪካ ዴስክ ኃላፊ አርኖልድ ፍሮገር፣ ‹‹የኢትዮጵያ መንግሥትንና የፀጥታ ኃይሎችን ለፕሬስ ነፃነት የተጀመረው ጎዳና እንዳይቀለበስ እናሳስባቸዋለን፡፡ የፕሬስ ነፃነትን በመቀልበስ አፈና፣ እስራትና የኦንላይን ሳንሱር መፍጠር ሚዲያውን የበለጠ ፕሮፌሽናል የማድረግ ጥረትን ካለ መጥቀሙም በላይ ያቀጭጨዋል፡፡ ይልቁንም በኢትዮጵያ ለዴሞክራሲና ለሰላም ጉልህ ተሳትፎ ያለው ሚዲያ ለመፍጠር የሚያስችል ከባቢ እንዲኖር ማበረታታት ይገባል፤›› ብለዋል፡፡የጠቅላይ ሚኒስትር ዓብይ አህመድ (ዶ/ር) አስተዳደር በወርኃ መጋቢት 2010 ዓ.ም. ሥልጣን ከያዘ በኋላ በርካታ ጋዜጠኞች ከእስር መፈታታቸውን ያስታወሰው ድርጅቱ፣ ታግደው የነበሩ በመቶዎች የሚቆጠሩ ዌብሳይቶችና ሌሎች ሚዲያዎች ሥራ መጀመራቸውን ጠቁሟል፡፡ ጠቅላይ ሚኒስትሩም በተደጋጋሚ ሐሳብን የመግለጽ ነፃነት እንደሚከበር ቃል መግባታቸውንም አክሏል፡፡ ነገር ግን ከቅርብ ወራት ወዲህ ብሔር ተኮር ውጥረቶች ሲያጋጥሙ፣ በፕሬስ ነፃነት ላይ ግራ የሚያጋቡ ምልክቶች እየታዩ ነው ብሏል፡፡በቅርቡ በአገሪቱ እንዲሻሻሉ እየተደረጉ ካሉ ሕጎች መካከል አንዱ በሆነውና በ2001 ዓ.ም. በወጣው የፀረ ሽብርተኝነት ሕግ ጋዜጠኞች እየተከሰሱ መሆኑን የመብት ተሟጋች ድርጅቱ ገልጾ፣ ይህ ሕግ ከዚህ ቀደም በስፋት ሥራ ላይ ይውል የነበረው ጋዜጠኞችንና ብሎገሮችን በዘፈቀደ ለማሰር እንደነበር አስታውሷል፡፡ ጋዜጠኞቹ የታሰሩት ‹‹መፈንቅለ መንግሥት›› ከተባለው ሙከራ ጋር እንደነበር ጠቁሞ፣ ከዚህ ቀደም ባለው ልምድ ኢትዮጵያ ውስጥ ጋዜጠኞች ከሙያቸው ጋር በተያያዘ ነው የታሰሩት የሚለውን እንደማይቻል ያደርገዋል ሲልም አክሏል፡፡በመሆኑም የኢትዮጵያ መንግሥት የፕሬስ ነፃነት የጀመረው የግስጋሴ ጉዞ እንዳይቀለበስ የማድረግ ኃላፊነት አለበት ብሏል፡፡ የፈረንሣይ ድንበር የለሽ የጋዜጠኞች መብት ተሟጋች ድርጅት እ.ኤ.አ. በ2019 ባወጣው የዓለም የፕሬስ ነፃነት ኢንዴክስ፣ ኢትዮጵያ በአንድ ዓመት 40 ደረጃዎችን በማሻሻል ዕመርታ ማሳየቷንና ይህም ከማንም አገር በተሻለ ደረጃዋን ከፍ ማድረጓን ሪፖርት ማውጣቱ አይዘነጋም፡፡